标题：1366年
历史纪年
公元1366年，南宋至正二十六年 
通鉴记载
顺帝至正二十六年（丙午，一三六六年）
春，正月，癸未朔，张士诚以舟师驻君山，又出兵自马驮沙溯流窥江阴。吴守将以闻，吴王亲往救之。比至镇江，敌已营瓜洲，掠西津而遁，乃命康茂才等出大江追之，别命一军伏于江阴之山麓。翌日，茂才追至浮子门，遇海舟五百艘遮海口，乘潮薄吴师，茂才督诸军力战，大败之，其弃舟登岸者，伏兵掩击之殆尽。
辛卯，吴王命按察司佥事周桢等定拟按察事宜，条其所当务者以进。谕之曰：“风宪纪纲之司，惟在得人，则法清弊革。人言神明可行威福，鬼魅能为妖祸。尔等能兴利除害，辅国裕民，此即神明；若阴私诡诈，蠹国害民，此即鬼魅也。凡事当存大体，有可言者，毋缄默不言；有不可言者，毋沽名买直。苟察察以为名，苛刻以为能，下必有不堪之患，非吾所望于风宪矣。”
吴王命中书省录用诸司劾退官员，省臣傅?献等言：“今天下更化，庶事方殷，诸司官吏，非精勤明敏者，不足以集事。此辈皆以迂缓不称职为法司劾退，岂宜复用？”王曰：“人之才能，名有长短，故致效亦有迟速，夫质朴者多迂缓，狡猾者多便给。便给者虽善办事，或伤于急促，不能无损于民，迂缓者虽于事或有不逮，而于民则无所损也。”命复用之。
己酉，以崇政院使博啰苏为御史大夫。
壬子，以鄂勒哲图知枢密院事。
是月，以萨蓝托里为中书左丞相。
命燕南、河南、山东、陕西、河东等处举人会试者，增其额数，进士及第以下递升官一级。
二月，癸丑朔，立河淮水军元帅府于孟津。
吴湖广参政张彬，率指挥胡海洋等讨辰州周文贵，攻破其垒。文贵党刘七自益阳来援，复败之，文贵等遁去。
丁卯，四川容美峒宣抚田光宝，遣其弟光受以元所授宣抚敕印降于吴，吴王以光宝为四川行省参政，兼容美峒军民宣抚使，仍为置安抚元帅以治之。
吴处州青田县山贼夏清，连福建陈友定兵攻庆元县，浙东按察佥事章溢召所部义兵击走之。
己巳，吴置两淮都转运盐使司，所领凡二十九场。
癸酉，吴徐达请以指挥孙兴祖守海安，平章常遇春督水军，为高邮声援，王从之，复敕达曰：“张士诚兵多有渡江者，宜且收兵驻泰州，彼若来攻海安则击之。”
吴湖广潭州卫指挥同知严广平茶陵诸寨。
甲戌，诏天下“以比者逆臣博啰特穆尔、图沁特穆尔、娄都尔苏等，干纪乱伦，内处之民经值军马，致使困乏，与免一切杂泛差徭。”
库库特穆尔自京师还河南，欲庐墓以终丧，左右咸以为受命出师，不可中止，乃复北渡，居怀庆。
初，李思齐与察罕特穆尔同起义师，齿位相等，及是库库特穆尔总其兵，思齐心不能平，而张良弼、孔兴、图鲁卜等亦皆以功自恃，各请别为一军，莫肯统属。时有孙翥、赵恒者，憸人也，为库库谋主，畏江南强盛，欲故缓其行，乃谓库库曰：“丞相受天子命，总天下兵，肃清江、淮。兵法，欲治人者先自治。今李思齐、图鲁卜、孔兴、张良弼四军，坐食关中，累年不调，丞相宜调四军南出武关，与大军并力渡淮。彼若不受调，则移军征之，据有关中，四军惟丞相意所使，不亦善乎？”库库欣然从之。
辛巳，吴下令禁种糯稻。其略曰：“曩以民间造酒醴，糜费米麦，故行禁酒之令。今春米麦价稍平，然不塞其源而欲遏其流，不可也，其令农民今岁无得种糯，以塞造酒之源。”
是月，明玉珍有疾，命其臣僚曰：“西蜀险塞，汝等协心同力，以辅嗣子，可以自守。不然，后事非吾所知也。”遂卒。僭号凡五年。子升立，年十岁，改元开熙，母彭氏同听政。
玉珍为人，颇尚节俭，好文学，蜀人经李喜喜残暴之后，赖以初安。然好自用，昧于远略，而嗣子暗弱，政出多门，国势日衷。
二月，庚寅，吴王令徐达自泰州进兵，取高邮、兴化及淮安。
甲午，库库特穆尔遣关保、浩尔齐统兵从大兴关渡河以俟，先檄调关中四军。张良弼、图鲁卜、孔兴俱不受调。李思齐得檄大怒，骂曰：“乳臭小儿，黄发犹未退，而反调我！我与汝父同乡里，汝父进酒，犹三拜而后饮，汝于我前无立地，而今日公然称总兵调我耶？”自是东西构兵，相持不解。
乙未，廷试进士七十三人，赐赫德布哈、张栋等及第、出身。
监察御史裕伦布建言八事：一曰用贤，二曰申严宿卫，三曰保全臣了，四曰八卫屯田，五曰禁止奏请，六曰培养人材，七曰罪人不孥，八曰重惜名爵。帝嘉纳之。
丙申，吴命江淮行省平章韩政率兵取濠州。
吴命中书严选举之禁。初令府县每岁荐举，得贤者赏，滥举及蔽贤者罚，至是复命知府、知县有溢举者，俟来朝治其罪；未当朝觐者，岁终逮至京师治之。
先是吴徐达援宜兴，令冯国胜统兵围高邮，张士诚将余同佥，诈遣人来降，约推女墙为应。国胜信之，夜，遣指挥康泰率数百人先入城，敌闭门尽杀之。王闻之怒，召国胜，决大杖十，令步诣高邮，国胜惭愤力攻，既而达自宜兴还，督攻益力，遂拔其城，戮余同佥等，俘其将士。王命悉遣戍沔阳、辰州，仍给衣粮有差。
丁未，王以书谕达曰：“近大军下高邮，可乘胜取淮安。兵不在众，当择其精者用之，水陆并进，勿失机也。其馀军马，悉令常遇春统领，守泰州、海安，应援江上。”
蜀丞相万胜，与知枢密院张文炳有隙，密遣人杀文炳。明玉珍有养子明昭，出入禁中，旧与文炳善，乃矫称太后彭氏旨，召胜，缢杀之。胜佐玉珍开蜀，功最多，死不以罪，蜀人多怜之者。吴友仁自保宁移檄，以清君侧为名，明升命戴寿讨之。友仁遣寿书曰：“不诛昭则国必不安，众必不服，昭朝诛，吾当夕至。”寿乃奏诛昭，友仁入朝谢罪。于是诸大臣用事，而友仁尤专恣。胜既死，升以刘桢为右丞相。
夏，四月，癸丑朔，明升遣其学士虞封告哀于吴。
乙卯，吴王以玉辂太侈，定用木辂。
丙辰，吴徐达兵至淮字，闻徐义兵在马骡港，夜，率兵在袭之，破其水寨，义泛海遁去，舟师进薄城下，其右丞梅思祖等籍军马府库出降，达宿兵城上，民皆安堵。命指挥蔡先、华云龙守其城。
先是黄河大决，省部募才能之土，俾召集民丁疏浚之。扬州王宣自荐，朝廷以为淮北、淮南都元帅府都事，赍楮币至扬州，募丁夫得三万馀人，就令宣统领治河，数月工成。
时徐州芝麻李起兵据州城，因命宣为招讨使，率丁夫从伊苏复徐州。寻授宣淮南、淮北义兵都元帅，守马陵，调滕州镇御，且耕且战，以给军储。又移镇山东，田丰兵侵益都，宣子信，从察罕特穆尔援之，破田丰。复令宣与信掠其旁郡，遂据沂州，至是以兵入海州，据之。
戊午，吴徐达由瓠子角进兵攻兴化，克之，淮地悉平。
庚申，濠州李济以城降于吴。
先是韩政兵至濠，攻其水帘洞月城，又攻其西门，杀伤相当。城中拒守甚坚，政乃督顾时等以云梯、炮石四面攻城。时孙德崖已死，城中度不能支，济及知州马麟乃出降。
吴王尝曰：“濠州乃吾家乡，张士诚据之，我无家矣。”及复濠州，吴王甚悦。壬戌，遣人赍书谕宿州吏民，以“桑梓之邦，不忍遽兴师旅，尔等宜体予怀，毋为自绝。”
徐州守将、同知枢密院事陆聚，闻徐达已克淮安，以徐、宿二州诣达军降，王以聚为江淮行省参政，仍守徐州。
甲子，吴王发建康，往濠州省陵墓，命博士许存仁、起居注王祎等从行。遣使谕徐达曰：“闻元将珠展领马步兵万馀自柳滩渡入安丰，其部将漕运自陈州而南，给其馈饷。我庐州俞平章见驻师东正阳，修城守御，宜令遣兵巡逻，绝其粮道。安丰粮既不给，而珠展远来之军，野无所掠，与我军相持，师老力罢，尔宜选刘平章、薛参政部下骑卒五百，并庐州之兵，速与之战，一鼓可克也。不然，事机一失，为我后患。”达闻命，即统率马步舟师三万馀人进攻安丰。
丁卯，吴江淮行省参政、守徐州陆聚遣兵攻鱼台，下之，又遣兵取邳州。于是邳、萧、宿、迁、睢宁诸县皆降于吴。
吴王至濠州，念父母始葬时，礼有未备，议欲改葬，问博士许存仁等改葬典礼，对曰：“礼，改葬，易常服，用缌麻，葬毕除之。今当如其礼。”王怆然曰：“改葬虽有常礼，父母之恩，岂能尽报耶！”命有司制素冠、白缨，衫、捴以粗布为之。王祎曰：“比缌为重矣。”王曰：“与其轻也宁重。”时有言改葬恐泄山川灵气，乃不复启葬，但增土以培其封。冢旁居民汪文、刘英，于王有旧，召至，慰抚之，令招致邻党二十家守冢，复其家。
戊辰，方国珍遣经历刘庸等贡金绮于吴。
濠州父老经济等谒见吴王，王与之宴，谓济等曰：“吾与诸父老不相见久矣。今还故乡，念父老、乡人遭罹兵难以来，未遂生息，吾甚悯焉。”济等曰：“久苦兵争，莫获宁居。今赖王威德，各得安息，乃复劳忧念。”王曰：“濠吾故乡，父母坟墓所在，岂得忘之！”诸父老宴饮极欢，王又谓之曰：“诸父老皆吾故人，岂不欲朝夕相见，然吾不得久留此。父老归，宜教导子弟为善，立身孝弟，勤俭养生。乡有善人，由其有贤父兄也。”济等顿首谢。王又曰：“乡人耕稼交易，且令无远出。滨淮诸郡，尚有寇兵，恐为所钞掠。父老亦宜自爱，以乐高年。”于是济等皆欢醉而去。
辛未，吴左相国徐达克安丰。
初，达率师至安丰，分遣平章韩政等以兵扼其四门，昼夜攻之，不下，乃于东城龙尾坝潜穿其城二十馀丈，城坏，遂破之。实都、竹昌、左君弼皆出走，吴师追奔十馀里，获实都及裨将贲元帅而还，竹昌、左君弼并走汴梁。至日晡时，平章珠展率官军来援，政等复与战于南门外，大败之。珠展遁去，遣千户赵祥以兵追至颍，获其运船以归。遂置安丰卫，留指挥唐胜宗守之。
戊寅，吴王将还建康，谒辞墓，召汪文、刘英，赏以绮帛、米粟，曰：“此以报宿昔相念之德。”又谓诸父老曰：“乡县租赋，当令有司勿征。一二年间，当复来相见也。”
五月，甲申，吴王自濠州还至建康。
甲辰，以托克托布哈为御史大夫。
六月，壬子朔，汾州介休县地震。平遥县大雨雹。绍兴路山阴县卧龙山裂。
己未，命知枢密院事玛噜以兵守直沽，命河间盐运使拜珠、曹履亨抚谕沿海灶户，俾出征夫从玛噜征讨。
丙寅，诏：“英宗时谋为不轨之臣，其子孙或成丁者，可安置旧地，幼者随母居草地，终身不得入京城及不得授官，止许于本爱马应役。”
皇后索隆噶氏生日，百官进笺，皇后谕萨蓝托里等曰：“自世祖以来，正宫皇后寿日，不曾进笺，近年虽行，不合典故。”却之。
秋，七月，辛巳朔，日有食之。
徐沟县地震，介休县大水。
壬午，吴王遣使与库库特穆尔书曰：“曩者尹焕章来，随遣汪何报礼。窃意当此之时，博啰提精兵往云中，与京师密迩，其势必先挟天子。阁下恐在其号令中，故力与之竞，若归使者，必泄其谋，故留而不遣。今阁下不留心于北方，而复千里裹粮，远争江淮之利，是阁下弃我旧好而生新衅也。兵势既分，未免力弱。是以博啰虽无馀孽跳梁于西北，而凤翔、鹿台之兵合党而东出，俞宝拒战于乐安，王仁逃归于齐东，幽燕无腹心之托，若加以南面之兵，四面并起，当如之何？此皆中原将士来归者所说，岂不详于使臣复命之辞！足下拘留不遣，果何益哉？意者阁下不过欲挟天子令诸候，以效魏武终移汉祚；然魏武能使公孙康擒袁尚以服辽东，使马超疑韩遂以定关右，皇后、太子如在掌握中，方能抚定中原。阁下自度能垂绅搢笏，决此数事乎？恐皆出魏武下矣。倘能幡然改辙，续我旧好，还我使臣，救灾恤患，各保疆宇，则地利犹可守，后患犹可弭。如或不然，我则整舟楫，乘春水之便，命襄阳之师，经唐、邓之郊，北趋嵩、汝，以安陆、沔阳之兵，掠德安，向信、息，使濠、泗之将自陈、汝捣汴梁，徐，邳之军取济宁，淮安之师约王信海道舟师，会俞宝同入山东，加以张、李及天宝努腹心之疾，此时阁下之境，必至土崩瓦解。是拘使者之计，不足为利而反足以为害矣。惟阁下与众君子谋之，毋徒独断以贻后悔！”
丙申，库库特穆尔遣朱珍、卢旺屯兵河中，遣关保、浩尔齐合兵渡河，会珠展、商暠，且约李思齐以攻张良弼。良弼遣子弟质于思齐，思齐与良弼拒守。关保等战不利，思齐请诏和解之。
丁未，吴王以淮东诸郡既平，遂议讨张士诚，召中书省及大都督府臣计之。右丞相李善长曰：“张氏宜讨久矣，然其势虽屡屈而兵力未衰，土沃民富，又多储积，恐难猝拔，宜俟隙而动。”王曰：“彼淫昏益盛，生衅不已，今不除之，终为后患。且彼疆域日促，长淮东北之地，皆为吾有，吾以胜师临之，何忧不拔！况彼败形已露，岂待观隙耶！”左相国徐达曰：“张氏骄盈，暴殄奢侈，此天亡之时也。其所恃骁将如李伯升、吕珍之徒，皆龌龊不足数，徒拥兵众，为富贵之娱耳。其居中用事者，黄、蔡、叶三参军，皆迂阔书生，不知大计。臣奉主上威德，率精锐之师，声罪致讨，三吴可计日而定。”王喜，顾达曰：“诸人局于所见，独尔合吾意，事必济矣！”于是命诸将简阅士卒，择日启行。
是月，太白经天者再。
八月，庚戌朔，吴拓建康城。
初，旧城西北控大江，东尽白下门，距钟山既阔远，而旧内在城中，因元南台为宫，稍卑隘。王乃命刘基等卜地，定作新宫于钟山之阳，在旧城东白下门之外二里许增筑新城，东北尽钟山之阳，延亘周围凡五十馀里。
壬子，吴王命中书左丞相徐达为大将军，平章常遇春为副将军，帅兵二十万伐张士诚。吴王御戟门，集诸将佐谕之曰：“卿等宜戒饬士卒，毋肆劫掠，毋妄杀戮，毋发丘垄，毋毁庐舍。闻张士诚母葬姑苏城外，慎勿侵毁其墓。”诸将皆再拜受命。遂为戒约军中事，命人给一纸。
将发，王问诸将曰：“尔等此行，用师孰先？”遇春对曰：“逐枭者必覆其巢，去鼠者必熏其穴，此行当直捣苏州。苏州既破，其馀诸郡可不劳而下矣。”王曰：“不然，士诚起盐贩，与张天麟、潘元明等皆强梗之徒，相为手足。士诚苟穷促，天麟辈惧其俱毙，必并力救之。今不先分其势而遽攻功州，若天麟出湖州，元明出杭州，援兵四合，难以取胜。莫若出兵先攻湖州，使其疲于奔命。羽翼既披，然后移兵苏州，取之必矣。”遇春犹执前议，王作色曰：“攻湖州失利，吾自任之。若先攻苏州而失利，吾不汝贷也！”遇春不敢复言。
王乃屏左右谓达、遇春曰：“吾欲遣熊天瑞从行，俾为吾反间。天瑞之降，非其本意，心常怏怏。适来之谋，戒诸将勿令天瑞知之，但云真捣苏州，天瑞知之，必叛从张氏以输此言，如此则堕吾计中矣。”
癸丑，达等帅诸军发龙江，辛酉，师至太湖。己巳，遇春击贼十诚兵于湖州港口，擒其将尹义、陈旺，遂次洞庭山。王闻之，喜曰：“胜可必矣！”癸酉，进至湖州之毘山，又击败其将石清、汪海，擒之。士诚驻军湖上，不敢战而退。指挥熊天瑞果叛降于士诚。
甲戌，师至湖州之三坐桥，其右丞张天麟，分三路以拒吴师；参政黄宝当南路，院判陶子实当中路，天麟自当北路，同佥唐杰为后继。达率兵进攻之，有术者言今日不宜战，遇春怒曰：“两军相当，不战何待！”于是达遣遇春攻宝，王弼攻天麟，达自中路攻子实，别遣骁将王国宝率长枪军直扼其城。遇春与宝战，宝败走，欲入城，城下吊桥已断，不得入，复还力战，被擒。天麟、子实皆不敢战，敛兵而退。士诚又遣司徒李伯升来援，由荻港潜入城，吴军复四面围之，伯升及天麟闭门拒守。达遣国宝攻其西门，自以大军继之，子实及同佥余得全、院判张得义出战，复败走。
士诚又遣平章朱暹、王晟、同佥戴茂、吕珍、院判李茂及其所称五太子者率兵六万来援，号二十万，屯城东之旧馆，筑五寨自固。达与遇春、汤和等分兵营于东迁镇南姑嫂桥，连筑十垒，以绝旧馆之援。李茂、唐杰、李成惧不敌，皆遁去。士诚婿潘元绍，时驻兵于乌镇之东，为珍等声援，吴师乘夜击之，元绍亦遁，遂填塞沟港，绝其粮道。元绍，元明之弟也。士诚知事急，乃亲率兵来援，达等与战于皁林之野，又败之。
戊寅，以李国凤为中书左丞，陈友定为福建行省平章政事。
陈友定以农家子起佣伍，目不知书，至是尽有福建八郡之地。数招致文学知名士如闽县郑定、庐州王翰之属，留置幕府，友定遂粗涉文史。然颇任威福，所属违令者，辄承制诛窜不绝。漳州守将罗良，心不平，以书责之曰：“郡县者，国家之土地；官司者，入主之臣役；而堤廪者，朝廷之外府也。今足下视郡县如家室，驱官僚如圉仆，擅堤廪如私藏，名虽报国，实有鹰扬跋扈之心，不知足下欲为郭子仪乎，抑为曹孟德乎？”友定怒，竟以兵诛良。而福清宣慰使陈瑞孙，崇安令孔楷，建阳人詹翰，拒友定不从，皆被杀，于是友定威震八闽，然事朝廷未尝失臣节，岁运粮数十万至大都，海道辽远，至者常十三四。帝嘉之，下诏褒美。
九月，己卯朔，张士诚复遣其同佥徐志坚，以轻舟出东迁镇觇吴师，欲攻姑嫂桥，常遇春与之战。会大风雨，天晦甚，遇春令勇士乘划船数百突击之，复破其兵，擒志坚。
甲申，李思齐兵下盐井，获川贼余继隆，诛之。礼部待郎满尚宾，吏部待郎温都尔罕，自凤翔还京师。
先是尚宾等持诏谕思齐开通川蜀道路，思齐方兵争，不奉诏，尚宾等留凤翔一年，至是始还。
丙戌，以方国珍为江浙行省左丞相，弟国瑛、国珉，侄明善，并为江浙行省平章政事。
初，国珍虽以三郡献于吴，实未纳土，特欲假借声援以拒朝廷。及帝屡加命，国珍益骄横，终不肯奉正朔。
乙未，吴王命朱文忠帅师攻杭州，谕之曰：“徐达等攻苏州，张士诚必聚兵以拒。今命尔攻杭州，是掣制之也。我师或冲其东，或击其西，使彼疲于应战，其中必有自溃者。尔往，宜慎方略。”
己亥，以中书平章政事实勒们为御史大夫。
明升遣使聘于吴，使者自言其国之险固与富饶，吴王笑曰：“蜀人不以修德保民为本，而恃其险且富，非为国长久之道。且自用兵以来，商贾路绝，而乃称富饶，此岂自天而降耶？”使者退，王因语待臣曰：“吾平生务实，不尚浮伪。此人不能称述其主之善，而但夸其国之险固，失奉使之道矣，吾尝遣使四方，戒其谨于言语，勿为夸大，恐取笑于人。如蜀使者之谬妄，当以为戒也。”
辛丑，孛星见东北方。
乙巳，吴左丞廖永忠，参政薛显，将游军驻湖州这德清，遂取之，获船四十艘，擒其院判钟正及叛将晋德成。
张士诚自徐志坚败，甚惧，遣其右丞徐义至旧馆觇形势，吴常遇春以兵扼其归路，义不得出，乃阴遣人约张士信出兵，与旧馆兵合战，士诚又遣赤龙船亲兵援之，义始得脱，与潘元绍率赤龙船兵屯于平望，别乘小舟潜至乌镇，欲援旧馆。遇春由别港追袭之，至平望，纵火焚其赤龙船，众军散走。自是旧馆援绝，馈饷不继，多出降者。
吴湖广参政杨璟，命指挥副使张胜宗讨湘乡易华，斩之。
周文贵复攻掠辰州诸郡，吴王命杨璟、张彬等分兵进讨。
丙午，吴遣参政蔡哲报聘于蜀。
冬，十月，辛亥朔，吴徐达以所获张士诚将士徇于湖州城下，城中大震。
壬子，吴常遇春兵攻乌镇，徐义、潘元绍等拒战不胜，复退走。遇春追至升山，攻破其平章王晟陆寨，馀军奔入旧馆之东壁，其同佥戴茂乞降。是夕，晟亦降。
朝命屡促库库特穆尔南征，甲子，库库不得已，遣其弟托因特穆尔及部将摩该驻兵济宁、邹县等处，名为保障山东，且以塞南军入北之路，复命朝廷曰：“此为肃清江淮张本也。”
吴朱文忠率指挥朱亮祖、耿天璧攻桐庐，降其将戴元帅，复遣袁洪、孙虎略富阳，擒其同佥李天禄，遂合兵围馀杭。
戊寅，吴徐达复攻升山水寨，顾时引数舟绕张士诚兵船，船上人俯视而笑。时觉其懈，率壮士数人跃入其舟，大呼奋击，馀兵竞进薄之。士诚五太子盛兵来援，常遇春稍却，薛显率舟师直前奋击，烧其船，众大败，五太子及朱暹、吕珍等以旧馆降，得兵六万人。遇春谓显曰：“今日之战，将军之力居多，吾固不如也。”五太子者，士诚养子也，本姓梁，短小精悍，能平地跃起丈馀，善没水，朱暹、吕珍亦善战，士诚倚之；至是皆降，士诚为之夺气。
十一月，甲申，吴徐达遣冯国珍以降将吕珍、王晟等徇湖广城下，谕其司徒李伯升出降。伯升在城上呼曰：“张太尉养我厚，我不忍背之。”抽刀欲自杀，为左右抱持，不得死。左右语伯升曰：“援绝势孤，久困城中，不如降。”伯升俯手不能言。张天麟等以城降，伯升亦遂降。
吴参政胡德济讨诸暨斗岩山寨，平之。
己丑，吴徐达既下湖州，即引兵向苏州。至南浔，张士诚无帅王胜降。辛卯，至吴江州，围其城，参政李福、知州杨彝降。
吴朱文忠攻馀杭，下之。
先是文忠兵至馀杭，遣人语谢五曰：“尔兄以李梦庚小隙，归于张氏。今若来降，可保不死，且享富贵。”谢五答曰：“我诚误计，若保我以不死，我即降耳。”文忠许之，乃与弟、侄五人出降。
文忠遂趋杭州，未至，张士诚平章潘元明惧，遣员外郎方彝诣军门请纳款，文忠曰：“吾兵适至此，胜负未分而遽约降，无乃计太早乎？”对曰：“此城百万生灵所系，今天兵如雷霆，当之者无不摧破，若军至城下，欲降恐无及，故使先来请命。”文忠留之宿。明日，遣还报，而驻兵以待，元明即日献图籍。文忠至杭州，元明等奉士诚所授诸印，并执蒋英、刘震出降，伏谒道左，以女乐导迎，文忠麾去之，止壁丽谯，下令曰：“擅入民居者死！”一卒借民釜，立斩以徇，城中贴然。得兵三万，粮二十万，执元平章努都长寿等，与蒋英、刘震皆送建康。
元明，泰州人，初与张士诚俱起盐徒。官军围高邮，士诚与十八人突围出走，元明及李伯升、吕珍与焉。三人相继以城降，士诚由是势益孤。
先是吴征儒士熊鼎、朱梦炎等至建康，王命纂修公子书及务农、技艺、商贾书，谓之曰：“公卿贵人子弟，虽读书多，不能通晓奥义，不若集古之忠良、奸恶事实，以恒辞解之，使观者易晓。他日纵学无成，亦知古人行事，可以劝戒。其民间农工商贾子弟，亦多不知读书，宜以其所当务者直词详说，作务农、技艺、商贾书，使之通知大义，可以化民成俗。”至是书成，赐鼎等白金人五十两及衣、帽、靴、袜等物。
庚子，张士诚同佥李思忠等，以绍兴路降于吴，吴命驸马都尉王恭、千户陈清、李遇守之。
吴左丞华云龙率兵攻嘉兴，张士诚将宋兴以城降。
壬寅，吴大将军徐达等兵至苏州城南鲇鱼口，击张士诚将窦义，走之。康茂才至尹山桥，遇士诚兵，又击败之，焚其官渡战船千馀艘及积聚甚众，达遂进兵围其城。达军葑门，常遇春军虎丘，郭兴军娄门，华云龙军胥门，汤和军阊门，王弼军盘门，张温军西门，康茂才军北门，耿炳文军城东北，仇成军城西南，何文辉军西北，四面筑长围困之。又架木塔与城中浮图对，筑台三层，下瞰城中，名日敌楼，每层施弓弩、火铳于其上，又设襄阳炮以击之，城中震恐。
有杨茂者，无锡莫天佑部将也，善没水。无佑潜令入苏州与士诚相闻，逻卒获之于阊门水栅旁，送达军，达释而用之。时苏州城坚不可破，天佑又阻兵无锡，为士诚声援。达因纵茂出入往来，因得其彼此所遗蜡丸书，悉知士诚、天佑虚实，而攻围之计益备。
达时督兵攻娄门，士诚出兵拒战，吴武德卫指挥茅城战死。
甲辰，元平章努都长寿等至建康，吴王以其朝臣，命有司给廪饩，归之于朝，而诛蒋英于市，以潘元明金城归降，民不受锋镝，仍授平章，其官属皆守旧职，从朱文忠节制。旋授文忠江浙行省平章政事，复姓李氏。
十二月，乙卯朔，永宁县贼饶一等作乱，吴指挥毕荣讨之，擒其元帅王子华，馀党悉平。陈友定将建宁阮德柔遣使纳款。
吴廖永忠沉小明王于瓜步。小明王自居滁州，至是来建康，为永忠所害。
吴群臣上言：“一代之兴，必有一代之制。今新城既建，宫阙制度，亦宜早定。”王以国之所重，莫先庙社，遂定议，以明年为吴元年，命有司营建庙社，立宫室。甲子，王亲祀山川之神，告以工事。己巳，典营缮者以宫室图来进，王见其有雕琢奇丽者即去之。
庚午，蒲城洛水和顺崖崩。
是岁，监察御史圣努额森、察图实哩等言：“昔奸邪构害丞相托克托，以致临敌易将，我国家兵机不振从此始，钱粮之耗从此始，生民涂炭从此始，盗贼纵横从此始。设使托克托不死，安得天下有今日之乱哉？乞封一字王爵，定谥及加功臣之号。”朝廷皆是其言，以时方多故，未及报而国亡。
历史大事
《南村辍耕录》刊行
顺帝至正二十六年 （1366），陶宗仪所著《南村辍耕录》三十卷付梓刊行。陶宗仪字九成，号南村，黄岩（今浙江黄岩）人。自幼苦读，博极群书，工诗文，善书画，尤谙熟元朝典故。元末，张士诚据吴，遂隐居松江华亭（今上海松江），专心著书。常于耕作之余，采前人笔记所载，录亲身所见所闻。随手札记，积以成帙。其弟子汇集整理，得精萃之作五百八十余条，因刻以流传。书中所记元末农民战争情形，以及历朝掌故、典制，是后代研究元代历史的重要资料。陶宗仪一生著述颇丰，除《南村辍耕录》外，尚有《说郛》、《书史会要》、《沧浪擢歌》、《草莽私乘》、《四书备遗》等多种。
朱元璋沉舟溺死小明王
龙凤九年（1363）二月，投降元朝的张士诚遣其将吕珍进攻安丰。刘福通率领红巾军进行了顽强抵抗。当时安丰兵少粮绝，韩林儿只得向朱元璋求救。吕珍破安丰，刘福通力战牺牲。朱元璋亲率大军赶到，大败吕珍及前来增援吕珍的庐州左君弼，救出小明王韩林儿，拥至滁州（今安徽滁县）安置。小明王以宋帝名义，加封朱元璋为大宋中书右丞相。朱元璋原名重八，又名兴宗，潦州（今安徽凤阳）钟离太平乡孤庄村人。家境贫寒，十七岁入皇觉寺为僧。至正十二年（1352），郭子兴、孙德崖在濠州起义，朱元璋不久就加入了这支红巾军。在其后的几年里，朱元璋东征西讨，屡立战功，职务由镇抚升到总管，成为郭子兴手下的实权人物。龙凤元年（1355）三月，郭子兴病死。四月，宋政权任命郭子兴之子郭天叙为都元帅，张天佑为右副元帅、朱元璋为左副元帅，实际领导人是朱元璋。从这时起，朱元璋正式归辖宋政权。安丰救出小明王后，朱元璋考虑，一方面自己羽翼未丰，另一方面小明王还可以起到挟天子以命诸侯的作用。因此仍在形式上尊奉韩宋。龙凤十年 （1364），朱元璋打败陈友谅，称吴王，仍用龙凤纪年，发布命令称“皇帝圣旨，吴王令旨”。但也就是从这时起，朱元璋认为自己已经胜券在握，只要消灭张士诚，就可以取代元朝称皇帝了，小明王已经没有多大利用价值。龙凤十二年五月，张士诚灭亡在即，朱元璋发表《平周檄》，虽然仍用“皇帝圣旨”和龙凤年号，但公开宣布了对白莲教红巾军的背叛。于是，小明王韩林儿的存在不仅于他无助，而且成为他建国称帝的严重障碍。十二月，在徐达、常遇春包围平江（今江苏苏州），东吴灭在旦夕的时期，朱元璋遣大将廖永忠迎接小明王自滁州来应无（今江苏南京），在瓜洲渡江时，暗中将船凿穿，韩林儿沉江溺死。从此，朱元璋不再用龙凤年号，宋政权也最终结束。
朱元璋颁《平周檄》
在占领张士诚在苏北和淮水地区的地盘后，朱元璋决定渡江南下，彻底消灭张士诚的势力。渡江之前，至正二十六年（1366）五月，他颁发了著名的《平周檄》。《平周檄》历叙朱元璋的起兵经过和政治主张，虽然仍然沿用“皇帝圣旨，吴王令旨”，即继续遵用大宋龙凤纪年，但立场却发生了根本变化。他骂红巾军起义是“愚民误中妖术，不解偈言之妄诞，酷信弥勒之真有，冀其治世，以苏其若，聚为烧香之党，根据汝、颍，蔓延河洛”，指责红巾军“妖言既行，凶谋遂逞，焚荡城郭，杀戮士夫。荼毒生灵，无端万状”。檄文列举了张士诚的八条罪状，其中有七条是说张士诚不该造反，更不该降元后又对元朝不忠。檄文明白宣告要重建封建统治秩序，维护地主阶级利益。《乎周檄》系统地阐述了朱元璋的政治观念和阶级立场，公开地宣布了朱元璋对白莲教红巾军的背叛，表明他已不再是红巾军的将领。从这时起，大宋政权和小明王已不再是朱元璋手中有用的旗帜，而成为他建国称帝的绊脚石。《平周檄》的发表，表明朱元璋对张士诚的战争已经演变成封建的统一战争。